Meta wieħed jibda jitkellem dwar il-kura barra minn Malta, mill-ewwel tiġih f'moħħu l-Ingilterra, b'mod partikolari l-kapitali Londra, fejn eluf ta' Maltin, b'mod partikolari tfal, telgħu għall-kura f'diversi sptarijiet matul iż-żminijiet. Madankollu, l-ebda sptar mhuwa bir bla qiegħ u għalhekk dan ukoll jesperjenza listi twal ta' stennija li ġieli jolqtu lill-pazjenti Maltin. Madankollu, il-Gvern tal-ġurnata qed jibgħat pazjenti mhux biss l-Ingilterra imma wkoll il-Ġermanja, fil-belt ta' Heidelberg, kif ukoll fl-Italja fl-ibliet ta' Palermo, Messina u Milan. Dan kollu biex ikun assigurat li l-pazjent jirċievi l-aqwa trattament possibbli f'ċentri speċjalizzati apposta skont il-ħtiġijiet tiegħu. Ikkonfermat dan Charlene Fenech, Manager tat-Treatment Abroad Unit, fejn sostniet li "fil-Ġermanja bdejna nibagħtu l-pazjenti tul dawn l-aħħar sentejn; u fl-Italja, minkejja li l-ftehim ilu hemm, issa qed nibagħtu pazjenti Palermo fejn qed isiru l-lung transplants u din l-aħħar sena wkoll bgħatna pazjenti Messina biex jittrattaw problemi fl-istonku fit-tfal." Il-pazjenti qed jintbagħtu l-Ġermanja għax is-servizz li jingħata hemmhekk għadu ma jingħatax fir-Renju Unit u għalhekk dawn ma jistgħux joqogħdu jistennew sakemm dan ikun disponibbli fir-Renju Unit. Iċ-ċentru ta' Palermo ntgħażel għax huwa viċin ħafna ta' pajjiżna u, fil-każ ta' lung transplants, il-pazjent għandu biss tliet sigħat ċans sabiex jagħmel din l-operazzjoni. Min-naħa l-oħra, iċ-ċentru ta' Messina jittratta biss lit-tfal u s-sena l-oħra d-Dipartiment ingaġġa konsulent minn sptar minn din il-belt biex jieħu ħsieb tfal b'diffikultajiet patoloġiċi. F'Milan, imbagħad, pazjenti bi problemi fil-fwied qed jintbagħtu hemmhekk għax f'dawn il-każijiet iċ-ċansijiet huma li jiġu operati ferm qabel. Intant, minn informazzjoni li kisbet din il-gazzetta, jirriżulta li matul is-sena li għaddiet kien hemm total ta' 499 pazjent Malti li ntbagħtu għall-kura barra minn pajjiżna. Dawn il-pazjenti qed jingħataw il-kura li jkollhom bżonn bi spiża għall-Gvern li tilħaq mal-€4 miljun fis-sena li tinkludi n-nefqa tat-trattament, l-ivvjaġġar, l-akkomodazzjoni u kif ukoll it-trasport fir-Renju Unit. F'kumment ma' din il-gazzetta, il-Ministru għas-Saħħa Chris Fearne qal li kien Gvern Laburista li introduċa wkoll inizjattiva ġdida li permezz tagħha l-Gvern qiegħed iħallas ukoll għall-ispiża tal-ġenituri f'każijiet ta' pazjent taħt it-18-il sena. "Kien proprju dan il-Gvern li introduċa din il-miżura biex, fejn ikollok pazjenti taħt it-18-il sena, dawn ikunu akkumpanjati miż-żewġ ġenituri u mhux ġenitur wieħed kif kien isir qabel. Illum il-ġenituri qed ikollhom iċ-ċans li jakkumpanjaw lil uliedhom u b'hekk jibqgħu magħqudin bħala familja. Din il-miżura qed tiġi tiswa lill-Gvern madwar €80,000 fis-sena." Il-Gvern qed jiffranka ħafna ħin ta' stennija lill-pazjenti Prassi oħra li tintuża mill-Gvern tal-ġurnata biex il-pazjent ikun moqdi bl-aħjar mod possibbli, hija li qed jinġiebu konsulenti apposta minn barra minn Malta biex jeżaminaw il-pazjenti hawn Malta stess. Din il-miżura mhux biss qed ittaffi xi ftit mill-problemi tal-familjari tal-pazjent, iżda l-pazjent qed ikun moqdi b'mod aktar effiċjenti, fl-ambjent tiegħu u mingħajr skariġġi żejda. Filwaqt li kkonferma dan, il-Ministru Fearne qal ukoll li qed ikompli jsir investiment biex ċerti proċeduri, li qabel kienu jsiru barra minn Malta, illum qed isiru f'pajjiżna. Min-naħa tagħha, Charlene sostniet li, biż-żjarat li jagħmlu dawn il-konsulenti hawn Malta, mhux biss qed jgħinu lill-pazjent biex ma joqgħodx jiskomoda ruħu, imma dawn iż-żjarat qed iservu wkoll bħala taħriġ għall-konsulenti lokali. "Fi kliem ieħor, permezz ta' dan is-servizz, il-Gvern qed jiffranka lil kull familja ġimgħat l-Ingilterra, u għalhekk qed jiffrankalha milli toqgħod tinqala' mill-ambjent tagħha – din hija xi ħaġa kbira ħafna għall-familja," stqarret Charlene. Fuq il-fatt li issa l-Gvern qed iħallas il-passaġġ tat-tieni ġenitur, Charlene sostniet li din kienet inizjattiva tajba ħafna għax il-biljetti tal-ajru mhumiex irħas. "Din hija inizjattiva tajba ħafna għax b'hekk il-Gvern qed jagħti aktar għajnuna kemm lill-pazjent kif ukoll lill-familjari tiegħu." Filwaqt li faħħret dan kollu, Charlene hi tal-opinjoni li l-Gvern għandu jikkunsidra wkoll li jgħin lill-ġenituri fl-akkomodazzjoni għax anke biex tgħix hemmhekk mhix ħaġa faċli. Il-prassi bħalissa hija l-Gvern iħallas l-akkomodazzjoni tal-pazjent biss, sakemm il-familjari tiegħu ma jsibux xi post fil-binjiet ta' Puttinu jew tal-Community Chest Fund. Il-maġġoranza jinżlu mfejqa B'sodisfazzjoni evidenti, Charlene sostniet li l-maġġornaza tal-pazjenti jirritornaw lura Malta totalment imfejqa jew inkella jkunu raw kambjament kbir fil-pożittiv f'saħħtihom. Għalkemm il-perċezzjoni hemm barra tista' tkun li l-pazjenti li jbatu biss mill-kanċer huma dawk li jieħdu l-kura barra minn xtutna, Charlene qalet li jitilgħu pazjenti li, pereżempju, jitwieldu b'xi problemi fil-qalb, fl-idejn, fid-dahar, fl-għajnejn u anke problemi oħrajn madwar il-ġisem. Charlene sostniet ukoll li ħafna mill-isptarijiet jikkoperaw u jippruvaw jgħinu kemm jistgħu, għalkemm huma wkoll ikollhom il-listi ta' stennija tagħhom. "Għajnuna dejjem sibna, anke meta kellna bżonn xi mediċini urġenti dejjem għamlu mill-aħjar li setgħu biex jaqduna. Nista' ngħid li, s'issa, minkejja l-Brexit, ir-relazzjonijiet baqgħu l-istess. L-applikazzjonijiet ma jdumux biex jiġu approvati Mitluba tikkummenta fuq il-proċess u fuq kif taħdem din is-sistema, Charlene qalet li l-pazjent jibda mill-Isptar Mater Dei, u wara li jkunu sarulu t-testijiet kollha possibbli, jiġu mitluba jimlew applikazzjoni u din titla' kumitat biex tiġi approvata. "Dan il-kumitat jiltaqa' kull erba' ġimgħat u japprova l-maġġoranzi tal-każijiet f'sessjoni waħda. Madankollu, jekk il-każ ikun wieħed urġenti, l-applikazzjoni tiġi kkomunikata permezz tal-email u tiġi approvata mill-membri mill-ewwel." Fuq l-għajnuna li jsibu hemm il-Maltin, Charlene qalet ukoll li hemmhekk hemm għadd ta' tobba Maltin u din tgħin ħafna għax iħossu l-bżonn li jagħtu xi ħaġa lura lil pajjiżhom. Apparti t-tobba, Charlene semmiet ukoll l-Ambaxxata Maltija, li sservi ta' għajnuna kbira għall-Maltin, kif ukoll il-patrijiet li jkun hemm li saħansitra huma kkwalifikati fil-psikoloġija u għalhekk jagħtu għajnuna psikoloġika lil dawk ikkonċernati. Mil-lat uman, Charlene stqarret li, għalkemm hi ma tantx tiltaqa' ma' każijiet, dan l-impjieg xorta waħda jirrikjedi li tkun iddedikata u mhux l-ewwel darba jew tnejn li saret close ma' xi familja partikolari. "Darba kelli każ diffiċli taħt idejja u bla ma ridt inbniet dik ir-rabta mal-familjari. Fil-fatt, il-ġenituri ta' dan il-pazjent għadhom sal-lum il-ġurnata f'kuntatt u jgħiduli li binhom għadu ħaj bis-saħħa tiegħi," stqarret Charlene kemxejn emozzjonata. Kompliet tgħid li dan l-impjieg ma tistax tidħol għalih għall-paga imma trid tidħol għalih għax vera trid tgħin lill-pazjent. "Is-servizzi tagħna huma enormi minkejja ċ-ċokon tal-pajjiż u huwa proprju għalhekk li tinduna bl-umanità tal-Maltin – għalija privileġġ li naħdem mal-pazjenti." F'appell aħħari, Charlene enfasizzat li n-nies għandhom jiċċekkjaw sew għal xiex huma intitolati u jkunu ċerti li dak kollu li n-nies ta' dan il-unit jgħidulhom jimxu miegħu. "Kunu ċerti minn dak kollu li ngħidulkom u imxu mar-regolamenti u ppjanaw sew."